Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 864/08/5507	Námestovo, 26.4.2012
EEČ : 2-41-34-2012

U Z N E S E N I E

Trestná vec:	obvinený XXXXX 
Prečin:	výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Námestovo
Rozhodnutie:
Podľa § 215 odsek 1 písmeno d (§ 9 odsek 1 písmeno e) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Skutková veta:
	Dňa 13. 04. 2008 v čase okolo 04. 00 hod. pri východe z kultúrneho domu v obci XXXXX, počas konania tanečnej zábavy, spoločne so XXXXX postupne napadli viacnásobnými údermi päsťou do tváre, hlavy a krku XXXXX, nar. XXXXX, XXXXX, nar. XXXXX a XXXXX, nar. XXXXX,pričom u poškodených nevznikli zranenia, ktoré by si vyžiadali lekársku pomoc.
Právna veta:
lebo je trestné stíhanie neprípustné podľa § 9 odsek 1 písmeno e
Odôvodnenie:
	Vyšetrovateľ Okresného riaditeľstva PZ Dolný Kubín uznesením, sp.zn. ORP-287/OVK-DK-2008 zo dňa 24. 06. 2008, podľa § 199 ods. 1 Trestného poriadku začal trestné stíhania a súčasne podľa § 206 ods. 1 Trestného poriadku  okrem iného začal v bode 1/ uznesenia stíhať ml. XXXXX a XXXXX, ako obvinených z prečinu výtržníctva podľa § 364 ods. 1 písm. a/ Trestného zákona formou spolupáchateľstva podľa § 20 Trestného zákona na tom skutkovom základe, že:
	"dňa 13. 04. 2008 okolo 04.00 hod. na schodoch kultúrneho domu v obci XXXXX, okres Tvrdošín, kde sa konala tanečná zábava, keď prechádzal XXXXX, nar. XXXXX, XXXXX, nar. XXXXX a XXXXX, nar. XXXXX okolo ml. XXXXX a jeho brata XXXXX tak ich títo bezdôvodne napadli tak, že ml. P. XXXXX udrel XXXXX rukou po hlave a krku, S.XXXXX asi trikát udrel päsťou, potom ho zozadu chytil za ruky a krk ml. XXXXXXXXXX a XXXXX XXXXX ho opätovne asi päťkrát udrel päsťami do tváre, načo XXXXX použil sprej so slzotvorným plynom, čo mal so sebou, traja poškodení využili  nepozornosť útočníkov a z miesta ušli, keď konaním oboch obvinených XXXXX, XXXXX ani XXXXX neutrpeli také zranenia, že by museli vyhľadať lekáske vyšetrenie".

	Po skončení vyšetrovania predložil vyšetrovateľ tunajšej prokuratúre spis s návrhom na podanie obžaloby na obvinených, vrátane ml. XXXXX za vyššie uvedený skutok.

	Z kópie trestného rozkazu založeného na č.l. 67 vyšetrovacieho spisu (bez uvedenia právoplatnosti), a následne lustráciou v evidenciach tunajšej prokuratúry som zistil, že obv. ml. XXXXX bol trestným rozkazom Okresného súdu Námestovo, sp.zn. 4T/187/2008 zo dňa 27. 10. 2008, s právoplatnosťou 20. 11. 2008, odsúdený za prečin výtržníctva podľa § 364 ods. 1 písm. a/ Trestného zákona na tom skutkovom základe, že: 
	"dňa 13. 04. 2008 v čase od 02.30 hod. do 04.00 hod. v uličke sály kultúrneho domu v Suchej Hore, pod vplyvom alkoholu udrel päsťou do oblasti tváre XXXXX, nar. XXXXX, na tanečnom parkete udrel päsťou do oblasti tváre XXXXX, nar. XXXXX, v chodbe kultúrneho domu udrel rukou do zadnej časti hlavy XXXXX, nar. XXXXX a na schodisku kultúrneho domu niekoľkokrát udrel do oblasti tváre XXXXX, nar. XXXXX".

	Je zrejmé, že ml. XXXXX je v aktuálne realizovanej trestnej veci stíhaný za skuktok, pre ktorý už bol v minulosti právoplatne odsúdený. Nič na tom nemení skutočnosť, že v oboch konaniach nevystupujú totožný poškodený, t.j. že v odsúdenej trestnej veci figurovali okrem XXXXX a XXXXX aj XXXXX a XXXXX, pričom v našej veci mal byť okrem prvých menovaných napadnutý aj XXXXX, pretože je tu celkom jednoznačne zachovaná identita skutku, a to tak z hľadiska príčiny ako aj následku. 

	Podľa § 215 ods. 1 písm. d/ Trestného poriadku, prokurátor zastaví trestné stíhanie, ak je trestné stíhanie neprípustné podľa § 9. 

	Podľa § 9 ods. 1 písm. e/ Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené. 

	Citované ustanovenia Trestného poriadku sú zákonným vyjadrením právnej zásady ne bis in idem, garantovanej okrem iného článkom 50 ods. 5 Ústavy Slovenskej republiky, podľa ktorého nikoho nemožno trestne stíhať za čin, za ktorý už bol právoplatne odsúdený alebo oslobodený spod obžaloby. 

	Na základe horeuvedených skutočností som rozhodol tak, ako je uvedené vo výrokovej časti tohto uznesenia. 

	Toto uznesenie nebráni poškodeným uplatniť si prípadné nároky na náhradu škody v občiansko súdnom konaní. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Vladimír Martinovič
prokurátor